**FELHÍVÁS A XVI. GYERMEKSZÍNJÁTSZÓ MŰHELYTALÁLKOZÓN**

**VALÓ RÉSZVÉTELRE**

A Vajdasági Magyar Drámapedagógiai Társaság, a Vajdasági Magyar Művelődési Intézet és a Vajdasági Magyar Művelődési Szövetség együttműködésével idén is megszervezi a *Gyermekszínjátszó Műhelytalálkozót* Bácsfeketehegyen.

**2024. április 26–27-én**, **pénteken és szombaton** várjuk a csoportokat. A rendezvényen a hagyományokhoz híven sor kerül az előadások bemutatására, az előadások szakmai értékelésére és közös játékra is. A találkozóra **tematikai és egyéb tartalmi megkötés nélkül** a csoporttagok életkorának, érdeklődésének és képességeinek megfelelő **színielőadások, előadásrészletek** nevezhetők. Egy csoport akár több előadással, színművel is nevezhet.

*Hogy kik jelentkezhetnek?*

Olyan **általános iskolás gyermekszínjátszó csoportok,** akik egyesületekben vagy iskolákban működnek magyar nyelven. A **cél** az, hogy a fellépő csoportok megnézzék egymás munkáját, a közös foglalkozások alkalmával megismerkedhessenek, együtt alkossanak, játsszanak. A felkészítők kerekasztal-beszélgetésen vehetnek részt, ahol szakemberek elemzik a látott produkciókat, elősegítve ezzel a szakmai fejlődésüket.

A XVI. Gyermekszínjátszó Műhelytalálkozón a korábbi évekhez hasonlóan műhelymunkákat, **közös foglalkozásokat** biztosítunk a fellépő gyermekek számára. Ebben az évben a foglalkozások tematikája a színpadi mozgás lesz.

Amennyiben a csoport szeretné magát megmérettetni a **Weöres Sándor Országos Gyermekszínjátszó Találkozóra**, úgy az előadások **ajánlott, leghosszabb műsorideje** alsó tagozatos csoportoknál 15 perc, felső tagozatosoknál 25 perc. Az Országos Fesztivált 2024. június 6-a és 8-a között szervezik meg Debrecenben. Az **Országos Fesztivál**: a találkozó eseménysorozatának záró, reprezentatív rendezvénye, amelyre a Bácsfeketehegyen megjelenő szakmai zsűri javasol kiemelkedő, példaértékű előadásokat/előadásrészleteket.

**MINŐSÍTÉS:** A találkozón *minősítést* azon csoportok *előadásai* kaphatnak, amelyeknél a csoport vezetője ezt *a regisztrációs űrlapon kéri*. A minősítés a Weöres Sándor Országos Gyermekszínjátszó Találkozó hagyományainak megfelelően nem kötelező, és a továbbjutásnak nem előfeltétele (a zsűri javasolhat továbbjutásra olyan előadást is, amelynek alkotói nem kértek minősítést).

A minősítés fokozatai: arany, ezüst, bronz minősítés (illetve nem minősült).

Arany minősítés: országos szinten is elismerést érdemlő, figyelemre méltó produkció.

Ezüst minősítés: regionális szinten is elismerést érdemlő, más színjátszó csoportok figyelmébe is ajánlható produkció.

Bronz minősítés: helyi értéket képviselő minőségi gyermekszínjátszó produkció.

A minősítés szakmai szempontjai a [drama.hu](https://drama.hu/) honlapon olvashatók.

**A jelentkezési határidő *2024. március 22., péntek.***

**Jelentkezni** online kérdőívünk kitöltésével lehet: <https://forms.gle/SowtCH2as7io47K76>

**Bővebb információk** a dramaped@gmail.com címen kérhetők, illetve az alábbi telefonszámon: Hajvert Lódi Andrea, 062/84-96-029, Jankovics Andrea, 063/8930-712.

*Szakmai együttműködő partnerünk*

a Magyar Drámapedagógiai Társaság (Budapest),

a Vajdasági Magyar Versmondók Egyesülete és a Bácsfeketehegy Magyar Művelődési és Helytörténeti Egyesület.